Marja Huilla		

				19.11.2009		SM077:00/2009

VASTAANOTTOLAKIHANKE

Aika:		Torstai, 19.11.2009 klo 9.30-12.00

Paikka:		Sisäasiainministeriö, Vuorikatu 20 A, kh Foorumi & Barents

Osallistujat:		Sirkku Päivärinne, puheenjohtaja	SM/MMO
		Sanna Sutter			SM/MMO
		Pia Salmela			SM/MMO	
		Tiina Sinkkanen		SM/MMO
Esa Markkanen		SM/MMO
Juha-Pekka Suomi 		SM/MMO
Marjaana Laine		Pakolaisneuvonta
Päivi Keskitalo		Vähemmistövalt. tsto
Leena-Kaisa Åberg		SPR
Camilla Busck-Nielsen		OM
Outi Lepola			Amnesty
Taina Martiskainen		Lastensuojelun Keskusliitto
Jaakko Ellisaari		STM
Kimmo Kiiski		SM/oiky
Mia Poutanen		SM/PO
Jorma Kuuluvainen		Migri
Jari Kähkönen		Joutsenon VOK
Marja Huilla, sihteeri		SM/MMO

1. Kokouksen avaus

Puheenjohtaja kertoi vastaanottolakihankkeesta ja siihen liittyvistä ajankohtaisista asioista. Puheenjohtaja esitteli vastaanottolakihankkeen valmistelijat maahanmuutto-osastolla. Ylitarkastaja Sanna Sutter (kansainvälisen suojelun yksikkö) on vastaanottolakihankkeen vastuuhenkilö ja valmistelussa on mukana myös ylitarkastaja Marja Huilla sekä neuvotteleva virkamies Arja Kekkonen (kansainvälisen suojelun yksikkö). Pia Salmela (kansainvälisen suojelun yksikkö) valmistelee turvapaikanhakijoiden toimeentuloon liittyvää asetusta. Vastaanottolakihankkeessa ovat myös mukana lainsäädäntöneuvos Tiina Sinkkanen johdon tuki-yksiköstä sekä kehittämispäällikkö Esa Markkanen. 

2. Vastaanottolakihankkeen ja ohjausryhmän esittely

Kokouksen osallistujat esittelivät itsensä. 
Sutter esitteli lyhyesti vastaanottolakihanketta. Hankkeen tavoitteena on turvapaikanhakijoiden vastaanottoa koskevien säännösten uudistaminen omaksi laikseen. Samassa hankkeessa viedään eteenpäin myös toimeentulotukea koskevaa sisäministeriön asetusta (vastuuhenkilönä Pia Salmela) sekä tehdään tarvittavat muutokset lakiin säilöönotettujen ulkomaalaisten kohtelusta ja säilöönottoyksiköstä (vastuuhenkilönä Arja Kekkonen).

3. Toimeentulotukiasetusluonnoksen esittely
Pia Salmela

Pia Salmela esitteli toimeentulotukiasetuksen luonnosta. Nykyään turvapaikanhakijoille maksetaan toimeentulotukilain mukainen perusosa, osittain rahana ja osittain hyödykkeinä. Majoitus tarjotaan turvapaikanhakijoille vastaanottokeskuksissa. Tällä hetkellä käytössä oleva asetus on työministeriön antama. Tämän teknisen seikan vuoksi on annettava uusi sisäministeriön asetus. Lisäksi on ollut tarpeen selvittää sitä, onko toimeentulotuki vetotekijä turvapaikanhakijoiden tullessa Suomeen. 

Tavoitteena on pienentää rahana maksettavaa osuutta ja antaa toimeentulotukea enemmän hyödykkeinä. Asetuksella ei voida puuttua siihen, mikä on turvapaikanhakijoiden tarvitsema perustoimeentulo vaan ainoastaan määritellä rahana ja hyödykkeinä maksettava osuus.

Keskusteltiin asetusluonnoksesta ja yleisesti turvapaikanhakijoille maksettavasta toimeentulotuesta. Keskustelussa nousi esiin mm. yksityismajoituksessa olevien turvapaikanhakijoiden tilanne. Heidän asumistaan ei tällä hetkellä tueta rahallisesti eikä tilanne muutu asetuksen antamisella. Lakihankkeen yhteydessä selvitetään myöhemmin tarkemmin yksityismajoitusta ja siihen liittyviä kysymyksiä. Todettiin, että hyödykkeiden antaminen tulisi olla eri vastaanottokeskuksissa samantasoisesti järjestetty. Keskusteltiin myös turvapaikanhakijoiden saamasta toimeentulotuesta muissa Euroopan valtioissa. Markkanen kertoi Euroopan muuttoliikeverkoston (European Migration Network) kautta tehdystä kyselystä, jossa on selvitetty turvapaikanhakijoiden saamia tukia eri Euroopan maissa. Markkanen kertoi, että tämän kyselyn perusteella näyttää siltä, että Suomessa maksettaisiin enemmän tukea rahana kuin muissa valtioissa. Asiaan liittyvässä keskustelussa todettiin, että pelkkä rahamäärä ei ole vertailukelpoinen, vaan tarvitaan laajempi käsitys eri valtioiden antamista muista etuuksista ja viimesijaisen turvan järjestelmästä.

Puheenjohtaja kertoi, että asetus pyritään valmistelemaan marraskuun loppuun mennessä ja sen ehdotetaan tulevan voimaan 1.2.2010 alkaen. Samanaikaisesti on tarkoitus antaa asiaan liittyvä ohjeistus.

4. Turvapaikkaa hakevien EU-kansalaisten kuuluminen vastaanoton piiriin
Sanna Sutter

Sutter kertoi, että perusteettomia turvapaikkahakemuksia pyritään vähentämään. Suomeen on tullut erityisesti kesällä paljon turvapaikanhakijoita Bulgariasta ja Romaniasta. Sutter kertoi, että tätä pykälää todennäköisesti tullaan muuttamaan jo ennen ensi kesää, vaikka muu lakihanke ei siihen mennessä valmistuisi. Tällä hetkellä turvapaikanhakija on vastaanoton piirissä siihen saakka kunnes hän on poistunut maasta. EU-kansalaisen osalta tämä tarkoittaa sitä, että päätös on täytäntöönpanokelpoinen vasta 30 päivän kuluttua siitä, kun se on annettu tiedoksi. Suunnitellulla lain muutoksella olisi tarkoitus muuttaa EU-kansalaisten asemaa niin, että he eivät kuuluisi vastaanoton piiriin enää sen jälkeen, kun he olisivat saaneet kielteisen päätöksen tiedokseen. Toisin sanoen he eivät enää saisi majoitusta eivätkä toimeentulotukea kielteisen päätöksen saamisen jälkeen. EU-kansalaisia voitaisiin käsitellä erityisryhmänä sen vuoksi, että heillä on erilaisia oikeuksia kuin muiden valtioiden kansalaisilla ja he kuuluvat vapaan liikkuvuuden piiriin. Vastaanottokeskuksista on saatu viestiä, että toimeentulotuki on suuri vetotekijä EU-kansalaisten osalta ja vastaanottokeskusten henkilökunnan näkemys on, että ruokapalvelu olisi heidän kannaltaan perusteettomia hakemuksia vähentävä tekijä. Sutter kertoi myös, että tällä hetkellä EU-kansalaisia koskevia päätöksiä pystytään tekemään suhteellisen nopeasti ja heidän oleskelunsa vastaanottokeskuksissa jäisi suhteellisen lyhyeksi. Suunnitellulla lakimuutoksella olisi signaalivaikutus, jolla perusteettomia turvapaikkahakemuksia saataisiin vähennettyä. 

Keskusteltiin asiasta. Todettiin, että tietyissä tilanteissa voi olla hankalaa poistaa kielteisen turvapaikkapäätöksen saanut EU-kansalainen vastaanottokeskuksesta. Todettiin myös, että kerjääminen saattaa lisääntyä sekä se, että kielteisen turvapaikkapäätöksen saaneet EU-kansalaiset saattavat turvautua kunnan sosiaaliturvaan jouduttuaan pois vastaanottokeskuksesta. 

5. Turvapaikanhakijoiden työ- ja opintotoiminta vastaanottokeskuksissa

Jaettiin pöydälle lyhyt selvitys asiaan liittyvästä nykylainsäädännöstä ja kysymyksiä asiasta keskustelun avaamiseksi. Sutter esitteli asiaa. Palvelujen tasoa ei ole tällä hetkellä lailla juuri määritelty ja eri vastaanottokeskuksissa järjestetään hyvin erilaista työ- ja opintotoimintaa. 

Keskusteltiin asiasta. Pidettiin kannatettavana, että työtoimintaan osallistumisesta voitaisiin palkita rahallisesti. Tähän liittyy kuitenkin tulon veronalaisuus, jota olisi edelleen selvitettävä. Todettiin, että toiminta vastaanottokeskuksissa tulisi yhdenmukaistaa, mutta vastaanottokeskuksissa, joissa oleskellaan vain lyhytaikaisesti, voitaisiin tarjota vähemmän toimintaa kuin muissa keskuksissa. Turvapaikanhakijoiden toimintakykyä ylläpitävää toimintaa pidettiin hyvin tärkeänä. Laitostumisen ennaltaehkäisemisen vuoksi olisi myös tärkeää, että toiminta olisi ainakin osittain velvoittavaa. Suomen kielen opettamista vastaanottokeskuksissa pidettiin perusteltuna.

Åberg kysyi voisiko saada jaetun keskustelupaperin sähköisenä ja lähettää sen SPR:n vastaanottokeskuksille. Sovittiin, että keskustelupaperi jaetaan sähköisesti kokoukseen osallistujille. Sutter kertoi, että myös Manuun kerätään aineistoa kommentoitavaksi.

6. Muut asiat

Ei muita asioita.

7. Ohjausryhmän jatkotyöskentely ja seuraavat kokoukset

Joulukuun kokouspäiväksi sovittiin alustavaksi 18.12. Mitä todennäköisemmin kokousta ei pidetä ollenkaan joulukuussa. Tästä ilmoitetaan mahdollisimman pian ohjausryhmän jäsenille.

Muiksi kokouspäiväksi sovittiin 21.1.2010 klo 9.30-12 ja 16.2. klo 9.30-12.

Puheenjohtaja kertoi, että ensi kokouksessa asialistalla on ainakin asiantuntijoiden kuuleminen.

LIITTEET	1. Luonnos toimeentulotukiasetukseksi ja perusmuistioksi
2. Pykäläluonnos / turvapaikkaa hakevien EU-kansalaisten kuuluminen vastaanoton piiriin
3. Alustava kysely / turvapaikanhakijoiden työ- ja opintotoiminta vastaanottokeskuksissa

JAKELU	Ohjausryhmän jäsenet ja varajäsenet

TIEDOKSI	Ministeri Thors
Kansliapäällikkö Viljanen
Erityisavustaja Bergman
MMO osastopäällikkö Pentti Visanen
MMO esittelijät